Oficiālais Vēstnesis L 156 , 30/04/2004 Lpp. 0001 - 0004



Komisijas lēmums (2004. gada 29. aprīlis), ar ko nosaka to struktūru sarakstu, kuru pētniekiem zinātniskiem nolūkiem atļauts piekļūt konfidenciāliem datiem (izziņots ar dokumenta numuru C(2004) 1664) (Dokuments attiecas uz EEZ) (2004/452/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1997. gada 17. februāra Regulu (EK) Nr. 322/97 par Kopienas statistiku [1] un jo īpaši tās 20. panta 1. punktu, tā kā: (1) Komisijas 2002. gada 17. maija Regulā (EK) Nr. 831/2002, ar ko Padomes Regulu (EK) Nr. 322/97 par Kopienas statistiku īsteno attiecībā uz konfidenciālu datu pieejamību zinātniskiem nolūkiem [2], lai varētu izdarīt statistikas secinājumus zinātniskiem nolūkiem, izvirzīts mērķis noteikt nosacījumus, saskaņā ar kuriem var atļaut piekļuvi konfidenciāliem datiem, ko nosūta Kopienas iestādei, un Kopienas un valsts iestāžu sadarbības noteikumus, lai veicinātu šādu piekļuvi. (2) Minēti četri svarīgi avoti, proti, Eiropas Kopienas Mājsaimniecību panelis (EKMP), Darbaspēka apsekojums (DSA), Kopienas Jauninājumu apsekojums (KJA), Turpmākās profesionālās izglītības pētījums (TPIP). (3) Piekļuvi konfidenciāliem datiem Kopienas iestāde var atļaut pētniekiem no universitātēm un citām augstākās izglītības iestādēm, kas izveidotas saskaņā ar Kopienas tiesību aktiem vai dalībvalsts tiesību aktiem, vai no zinātniskās pētniecības organizācijām vai iestādēm, kas izveidotas saskaņā ar Kopienas tiesību aktiem vai dalībvalsts tiesību aktiem. (4) Papildus tam un saskaņā ar šīs regulas 3. panta 1. punkta c) apakšpunktu piekļuvi var atļaut arī citu aģentūru, organizāciju un iestāžu pētniekiem pēc tam, kad tās saskaņā ar Regulas (EK) Nr. 322/97 20. panta 2. punktā noteikto procedūru saņēmušas Statistikas datu konfidencialitātes nodrošināšanas komitejas atzinumu. (5) Tādēļ papildus novērtējumam, kurā ņem vērā vairākus nosacījums, piemēram, struktūras galveno mērķi, pētījuma iekšējo organizatorisko kārtību, piemērojamos drošības pasākumus vai pētījuma rezultātu izplatīšanas kārtību, ir jāizveido šādu struktūru saraksts. (6) Piekļuves atļaušanai labvēlīgs apsvērums ir apstiprināti dati vai struktūras reputācija, kas liecina, ka tās veiktā pētniecība ir kvalitatīva un ka pētījuma rezultāti ir pieejami sabiedrībai. Otrs svarīgs apsvērums ir tas, vai struktūra ir stabila un vai tā ir atzīta autoritatīva struktūra konkrētajā jomā, iespējams, tai ir sponsori, partneri vai dalībnieki ar labu reputāciju. (7) Pētniecībai struktūrā jānorit stingri noteiktā vienībā bez organizatoriskas vai pārvaldības saistības ar struktūras politikas jomām, un pētniecības vienība uzskatāma par atsevišķu, patstāvīgu vienību, kuras augstākais vadītājs nav tieši atbildīgs par attiecīgo politiku vai struktūras mērķa īstenošanu. (8) Struktūras vadītājam jāsniedz pienācīgas garantijas, kas attiecas uz dažādiem aspektiem, piemēram, garantējot, ka pētniecības vienības personāls informāciju, kas iegūta no sniegtajiem datiem, nenodos darbiniekiem ārpus vienības, izņemot kopsavilkumu un pētījuma rezultātu apkopojumu, bez pētniecības vienības vadītāja atļaujas, vai nodrošinot, ka gadījumu, kad kāds struktūras darbinieks pieprasa informāciju no pētniecības vienības darbiniekiem par sniegtajā datu kopā iekļautajiem individuālajiem ierakstiem, uzskata par rupju disciplināru pārkāpumu. (9) Jāizklāsta struktūras telpu un tās datorsistēmu fiziskā drošība; jāsniedz apraksti par datu glabāšanu datorsistēmās, arī ziņas par to, kā notiek atļauta piekļuve datiem un kā tiek novērsta neatļauta piekļuve, un kā sistēmas ir aizsargātas pret neatļautu piekļuvi ārpus struktūras; jāizklāsta, kā notiks dokumentu uzglabāšana, ieskaitot dokumentus, kuros ir informācija no datu kopas. (10) Piekļuve vajadzīga zinātniskiem nolūkiem, tātad tas nozīmē, ka rezultāti būs brīvi un ātri pieejami zinātnieku aprindām. Datu kopu izmantošana tikai iekšējiem ziņojumiem vai mērķiem būtu pretrunā Regulā (EK) Nr. 831/2002 noteiktajam mērķim. Struktūras politikai, kas attiecas uz pētniecības vienības pētījuma rezultātu izplatīšanu, jābūt atklātai politikai, kas veicina publicēšanu attiecīgajā zinātniskajā literatūrā un paredz pētījuma rezultātus darīt brīvi pieejamus struktūras tīmekļa vietnē vai citā piemērotā tīmekļa vietnē. (11) Eiropas Centrālā banka (ECB) uzskatāma par struktūru, kas atbilst iepriekšminētajiem nosacījumiem un tādēļ to iekļauj Regulas (EK) Nr. 831/2002 3. panta 1. punkta c) apakšpunktā minētajā aģentūru, organizāciju un iestāžu sarakstā. (12) Minēto sarakstu atjauninās, jo vēl citas aģentūras, organizācijas un iestādes ir uzskatāmas par atbilstošām struktūrām. (13) Paliek spēkā prasība, ka īpaši pieprasījumi atļaut piekļuvi, kurus iesniedz minētās struktūras, pēc tam ir jāpārstrādā saskaņā ar Regulā (EK) Nr. 831/2002 noteiktajiem noteikumiem un procedūrām. (14) Šajā lēmumā paredzētie pasākumi ir saskaņā ar Statistikas datu konfidencialitātes nodrošināšanas komitejas atzinumu, IR PIEŅĒMUSI ŠO LĒMUMU. 1. pants Šā lēmuma pielikumā ir iekļauts Regulas (EK) Nr. 831/2002 3. panta 1. punkta c) apakšpunktā minētais saraksts, kurā norādītas iestādes, kuru pētniekiem zinātniskiem nolūkiem ir atļauts piekļūt konfidenciāliem datiem. 2. pants Šis lēmums ir adresēts dalībvalstīm. Briselē, 2004. gada 29. aprīlī Komisijas vārdā — Komisijas loceklis Pedro Solbes Mira [1] OV L 52, 22.2.1997., 1. lpp. [2] OV L 133, 18.5.2002., 7. lpp. -------------------------------------------------- PIELIKUMS: STRUKTŪRAS, KURU PĒTNIEKIEM ZINĀTNISKIEM NOLŪKIEM IR ATĻAUTS PIEKĻŪT KONFIDENCIĀLIEM DATIEM Eiropas Centrālā banka --------------------------------------------------